Inentings nou ook verpligtend by UJArgieffoto van die Universiteit van Johannesburg Die Universiteit van Johannesburg (UJ) sê studente en personeel sal voortaan ŉ bewys van inenting moet lewer as ŉ voorwaarde vir registrasie en om die indiensneming van personeellede te bestuur. Die universiteit se raad het verlede Donderdag tydens ’n vergadering besluit dat al sy kampusse en fasiliteite vanaf Januarie 2022 verpligte inentingsterreine sal wees. Volgens Herman Esterhuizen, woordvoerder van die universiteit, gaan die universiteit se inentingsbeleid bepaal dat personeel, nadoktorale navorsingsgenote en studente hul inentingstatus aan die universiteit sal moet verskaf voordat hulle toegang tot enige kampus of fasiliteit sal verkry. Hierdie maatreëls is ook van toepassing op ad hoc-kontrakteurs, geïdentifiseerde belanghebbendes en besoekers. “Hierdie uitkoms sal verseker dat die universiteit se personeel, nadoktorale navorsingsgenote en studente optimale toegang tot die universiteit se fasiliteite het vir doeleindes van werk, leer, navorsing, laboratoriumdienste en kliniese werk, terwyl die gesondheid en veiligheid van die universiteit se gemeenskap en sy belanghebbendes beskerm word,” sê Esterhuizen. “Die behoefte aan optimale toegang tot die kampusse en fasiliteite het deurslaggewend geword, deels vanweë die sosio-ekonomiese omstandighede van die universiteit se studente. Daarbenewens vereis sommige leerprogramme persoonlike betrokkenheid vir navorsing en ervaringsleer.” Esterhuizen sê vrystellings op mediese of godsdienstige gronde sal oorweeg word. “Dit is egter belangrik om daarop te let dat die universiteit die regte van individue sal opweeg teen die kollektiewe regte van die groter universiteit‑ en omliggende gemeenskap. Aangesien die kollektiewe regte voorrang geniet, kan die regte van individue beperk word, ingevolge artikel 36 van die Grondwet van die Republiek van Suid-Afrika, 1996.” Die Universiteit Stellenbosch (US) het Maandag aangekondig hy beplan ook om ŉ reël in te stel wat studente en personeel sal verplig om bewys van inenting te lewer as ŉ voorwaarde vir registrasie en indiensneming. Die Universiteit van Kaapstad het ook onlangs die groen lig gekry om inentings hier verpligtend te maak.